इन दिनों हिंदी में विचित्र स्थितियाँ हैं। इसे कारोबार की भाषा बनाने का प्रयास चल रहा है, संयुक्त राष्ट्र में मान्यता दिलाने की कोशिशें हो रही हैं। दावा होता रहा है कि यह लगातार पसर रही है, अंतरराष्ट्रीय मंचों पर इसे स्वीकृति मिल रही है। इसके समर्थन में हिंदी फिल्मों, साहित्य में अनुवाद के बाजार आदि का उदाहरण दिया जाता है। मगर हकीकत यह है कि हिंदी आज तक अपना स्वाभाविक स्वरूप ग्रहण नहीं कर पाई है। इसके अलग-अलग इलाके बनते गए हैं। साहित्य का अलग, पत्रकारिता का अलग, सिनेमा और संचार का अलग, वाणिज्य-व्यापार का अलग, विद्यालयों-विश्वविद्यालयों का अलग, अनुवाद का अलग और सामान्य व्यवहार का अलग। और विचित्र है कि ये तमाम इलाके आपस में कई बार टकराते नजर आते हैं। लोक की बात तो साहित्य में बहुत होती है, पर शास्त्र के साथ कुर्सी बिछा कर लोक आज तक आमने-सामने कभी नहीं बैठ पाया।